KOMISSION TÄYTÄNTÖÖNPANOPÄÄTÖS (EU) 2021/395,

annettu 4 päivänä maaliskuuta 2021,

täytäntöönpanopäätöksen (EU) 2020/668 muuttamisesta niiden yhdenmukaistettujen standardien osalta, jotka koskevat suojavaatetuksen sähköstaattisia ominaisuuksia, palomiesten ja moottoripyöräilijöiden suojavaatetusta, lumilautailussa käytettävää suojavaatetusta, nestemäisiä torjunta-aineita käsittelevien sekä torjunta-aineilla käsitellyllä alueella työskentelevien työntekijöiden suojavaatteita, näkyvyyttä lisääviä tuotteita käyttötarkoituksiin, joihin liittyy keskinkertainen riski, seikkailuratojen välineitä ja suojavaatetusta valokaaren termisiltä vaaroilta suojautumiseksi

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 1025/2012 (1) ja erityisesti sen 10 artiklan 6 kohdan,

sekä katsoo seuraavaa:

(1) Euroopan parlamentin ja neuvoston asetuksen (EU) 2016/425 (2) 14 artiklan mukaan henkilönsuojaimia, jotka ovat sellaisten yhdenmukaistettujen standardien tai niiden osien mukaisia, joiden viitetiedot on julkaistu Euroopan unionin virallisessa lehdessä, on pidettävä kyseisten standardien tai niiden osien kattamien olennaisten terveys- ja turvallisuusvaatimusten, joista säädetään kyseisen asetuksen liitteessä II, mukaisina.

(2) Komissio pyysi kirjeellä M/031, jonka otsikko oli ”Standardisation mandate to CEN/CENELEC concerning standards for personal protective equipment”, Euroopan standardointikomiteaa (CEN) ja Euroopan sähkötekniikan standardointikomiteaa (Cenelec) kehittämään ja laatimaan yhdenmukaistettuja standardeja neuvoston direktiivin 89/686/ETY (3) tueksi.

(3) CEN laati standardointipyynnön M/031 perusteella useita uusia standardeja ja tarkisti muutamia olemassa olevia yhdenmukaistettuja standardeja.

(4) Standardointipyynnön M/031 voimassaolo päättyi 19 päivänä marraskuuta 2020, ja se korvattiin uudella, komission täytäntöönpanopäätöksessä C(2020)7924 (4) esitetyllä standardointipyynnöllä.

(5) Direktiivissä 89/686/ETY vahvistetut henkilönsuojaimiin sovellettavat olennaiset terveys- ja turvallisuusvaatimukset on sisällytetty asetukseen (EU) 2016/425, joten standardointipyynnön M/031 perusteella luonnostellut yhdenmukaistetut standardit kuuluvat täytäntöönpanopäätöksessä C(2020)7924 esitetyn standardointipyynnön piiriin. Niiden viitetiedot olisi julkaistava Euroopan unionin virallisessa lehdessä. Sen vuoksi voidaan poikkeuksellisesti sallia, että tällaisissa standardeissa, jotka CEN ja CENELEC laativat ja julkaisevat standardointipyynnön M/031 ja täytäntöönpanopäätöksessä C(2020)7924 esitetyn standardointipyynnön välisen siirtymäkauden aikana, ei ole nimenomaista viittausta täytäntöönpanopäätöksessä C(2020)7924 esitettyyn standardointipyyntöön.

(6) CEN ja CENELEC laativat standardointipyynnön M/031 ja täytäntöönpanopäätöksessä C(2020)7924 esitetyn standardointipyynnön perusteella asetuksen (EU) 2016/425 tueksi seuraavat yhdenmukaistetut standardit: EN 17109:2020, joka koskee henkilökohtaisia turvajärjestelmiä seikkailuradoille, EN ISO 20320:2020, joka koskee lumilautailussa käytettäviä rannesuojia, EN ISO 27065:2017/A1:2019, jolla muutetaan yhdenmukaistettua standardia EN ISO 27065:2017 nestemäisiä torjunta-aineita käsittelevien sekä torjunta-aineilla käsitellyllä alueella työskentelevien työntekijöiden suojavaatteista, sekä EN 61482-2:2020, joka koskee suojavaatetusta valokaaren termisiltä vaaroilta suojautumiseksi.

(7) Standardointipyynnön M/031 ja täytäntöönpanopäätöksessä C(2020)7924 esitetyn pyynnön perusteella CEN tarkisti seuraavat yhdenmukaistetut standardit, joiden viitetiedot on julkaistu Euroopan unionin virallisen lehden (5) C-sarjassa: EN 469:2005, sellaisena kuin se on muutettuna standardilla EN 469:2005/A1:2006 ja oikaistuna standardilla EN 469:2005/AC:2006, sekä EN 1149-5:2008. Tarkistuksen seurauksena hyväksyttiin yhdenmukaistettu standardi EN 469:2020 palomiesten suojavaatetusta koskevista vaatimuksista ja yhdenmukaistettu standardi EN 1149-5:2018 suojavaatteiden sähköstaattisista ominaisuuksista.

(8) Standardointipyynnön M/031 ja täytäntöönpanopäätöksessä C(2020)7924 esitetyn pyynnön perusteella CEN tarkisti yhdenmukaistetut standardit EN 13595-1:2002 ja EN 13595-3:2002, joiden viitetiedot on julkaistu Euroopan unionin virallisen lehden (6) C-sarjassa. Tarkistuksen seurauksena hyväksyttiin seuraavat yhdenmukaistetut standardit: EN 17092-2:2020, joka koskee moottoripyöräilijöiden kovaan käyttöön tarkoitettuja suojavaatteita, EN 17092-3:2020, joka koskee moottoripyöräilijöiden keskiraskaaseen käyttöön tarkoitettuja suojavaatteita, EN 17092-4:2020, joka koskee moottoripyöräilijöiden kevyeen käyttöön tarkoitettuja suojavaatteita, EN 17092-5:2020, joka koskee hankaukselta suojaavia moottoripyöräilijöiden suojavaatteita kevyeen käyttöön, ja EN 17092-6:2020, joka koskee moottoripyöräilijöiden vaatteita iskunsuojien kiinnittämistä varten.

(9) Standardointipyynnön M/031 ja täytäntöönpanopäätöksessä C(2020)7924 esitetyn pyynnön perusteella CEN tarkisti yhdenmukaistetut standardit EN 1150:1999 ja EN 13356:2001, joiden viitetiedot on julkaistu Euroopan unionin virallisen lehden (7) C-sarjassa. Tämän seurauksena hyväksyttiin yhdenmukaistettu standardi EN 17353:2020 näkyvyyttä lisäävistä tuotteista käyttötarkoituksiin, joihin liittyy keskinkertainen riski.

(10) Komissio on arvioinut yhdessä CENin ja Cenelecin kanssa, ovatko näiden laatimat ja tarkistamat standardit täytäntöönpanopäätöksessä C(2020)7924 esitetyn standardointipyynnön mukaisia.

(11) Yhdenmukaistetut standardit EN 17109:2020, EN ISO 20320:2020, EN ISO 27065:2017/A1:2019, EN 469:2020, EN 1149-5:2018, EN 17092-2:2020, EN 17092-3:2020, EN 17092-4:2020, EN 17092-5:2020, EN 17092-6:2020, EN 17353:2020 ja EN 61482-2:2020 sekä standardia EN ISO 27065:2017 muuttava EN ISO 27065:2017/A1:2019 täyttävät vaatimukset, jotka niiden on tarkoitus kattaa ja jotka vahvistetaan asetuksessa (EU) 2016/425. Sen vuoksi on aiheellista julkaista kyseisten standardien viitetiedot Euroopan unionin virallisessa lehdessä.

(12) Sen vuoksi on tarpeen poistaa yhdenmukaistetun standardin EN 469:2005, sellaisena kuin se on muutettuna standardilla EN 469:2005/A1:2006 ja oikaistuna standardeilla EN 469:2005/AC:2006, EN 1149-5:2008, EN 13595-1:2002, EN 13595-3:2002, EN 1150:1999, EN 13356:2001 ja EN ISO 27065:2017, viitetiedot Euroopan unionin virallisen lehden C-sarjasta, sillä kyseisiä standardeja on tarkistettu.

(13) Komission täytäntöönpanopäätöksen (EU) 2020/668 (8) liitteessä I luetellaan asetuksen (EU) 2016/425 tueksi laadittujen yhdenmukaistettujen standardien viitetiedot, ja täytäntöönpanopäätöksen (EU) 2020/668 liitteessä II luetellaan niiden asetuksen (EU) 2016/425 tueksi laadittujen yhdenmukaistettujen standardien viitetiedot, jotka poistetaan Euroopan unionin virallisesta lehdestä kyseisessä liitteessä esitetyistä päivämääristä alkaen.

(14) Sen vuoksi täytäntöönpanopäätöstä (EU) 2020/668 olisi muutettava.

(15) Jotta valmistajille annettaisiin riittävästi aikaa valmistautua tarkistettujen ja muutettujen standardien soveltamiseen, on tarpeen lykätä liitteessä II lueteltujen standardien viitetietojen poistamista.

(16) Yhdenmukaistetun standardin noudattaminen luo olettamuksen vastaavien unionin yhdenmukaistamislainsäädännössä asetettujen olennaisten vaatimusten täyttymisestä siitä päivästä alkaen, jona standardin viitetiedot on julkaistu Euroopan unionin virallisessa lehdessä. Tämän päätöksen olisi tultava voimaan päivänä, jona se julkaistaan,

ON HYVÄKSYNYT TÄMÄN PÄÄTÖKSEN:

1 artikla Muutetaan täytäntöönpanopäätöksen (EU) 2020/668 liite I tämän päätöksen liitteen I mukaisesti.

2 artikla Muutetaan täytäntöönpanopäätöksen (EU) 2020/668 liite II tämän päätöksen liitteen II mukaisesti.

3 artikla Tämä päätös tulee voimaan päivänä, jona se julkaistaan Euroopan unionin virallisessa lehdessä.

Tehty Brysselissä 4 päivänä maaliskuuta 2021. Komission puolesta Ursula VON DER LEYEN Puheenjohtaja

(1) EUVL L 316, 14.11.2012, s. 12.

(2) Euroopan parlamentin ja neuvoston asetus (EU) 2016/425, annettu 9 päivänä maaliskuuta 2016, henkilönsuojaimista ja neuvoston direktiivin 89/686/ETY kumoamisesta (EUVL L 81, 31.3.2016, s. 51).

(3) Neuvoston direktiivi 89/686/ETY, annettu 21 päivänä joulukuuta 1989, henkilönsuojaimia koskevan jäsenvaltioiden lainsäädännön lähentämisestä (EYVL L 399, 30.12.1989, s. 18).

(4) Commission Implementing Decision C(2020)7924 of 19.11.2020 on a standardisation request to the European Committee for Standardization and the European Committee for Electrotechnical Standardization as regards personal protective equipment in support of Regulation (EU) 2016/425 of the European Parliament and of the Council.

(5) EUVL C 113, 27.3.2018, s. 41.

(6) EUVL C 113, 27.3.2018, s. 41.

(7) EUVL C 113, 27.3.2018, s. 41.

(8) Komission täytäntöönpanopäätös (EU) 2020/668, annettu 18 päivänä toukokuuta 2020, Euroopan parlamentin ja neuvoston asetuksen (EU) 2016/425 tueksi laadituista henkilönsuojaimia koskevista yhdenmukaistetuista standardeista (EUVL L 156, 19.5.2020, s. 13).